Ирехъу Iуащхьэмахуэ Урысейм и дамыгъэ дахэ
Къэбэрдей-Балъкъэрым и напщIэ, Европэ псом бгы нэхъ лъагэ дыдэу ит Iуащхьэмахуэ «Урысей 10» зэпеуэм ипэкIэ щагъэкIуэтэн мурадкIэ Абхъазым и утым махуиплI и пэ зэхыхьэ щрагъэкIуэкIащ.
ВГТРК-м и «Къэбэрдей-Балъкъэр» телевиденэм жэрдэм ищIу къиIэта Iуэхур КъБР-м и Iэтащхьэм и Администрацэм диIыгъащ. Къанокъуэ Арсен Интернетым щиIэ твиттер напэкIуэцIымкIэ республикэм щыпсэухэр Абхъазым и утым екIуалIэу «насыпым и Iуащхьэм» папщIэ IэIэтым хэтыну къыхуриджащ.
Налшыкдэсхэм, Къэбэрдей-Балъкъэрым и щIыналъэхэм, къалэхэм къикIауэ пэкIум кърихьэлIахэм фIэхъус псалъэкIэ зыхуагъэзащ КъБР-м и Правительствэм и УнафэщIым и къуэдзэ Къуэдзокъуэ Мухьэмэдрэ ВГТРК-м и «Къэбэрдей-Балъкъэр» телевиденэм и Iэтащхьэ Къэзанш Людмилэрэ.
«Урысей 10» зэпеуэр Iуэху дахэщ, абы и къалэн нэхъыщхьэр ди къэралым и щIыпIэ нэхъ дахэхэр дамыгъэщIэу къыхегъэхынырщ. Абыхэм я теплъэр, щIыкIэр Москва областым «Урысейм и хадэр» щыщаухуэкIэ къагъэсэбэпынущ. НэхъыфIу къалъытэу нэхъыбэрэ зи цIэ ираIуэу кIэух зэпеуэм хэтыну зыхуагъэфэщахэм Iуащхьэмахуэ яхэтщ», — захуигъэзащ къэзэхуэсахэм Къуэдзокъуэм.
ЗэIущIэм и кIуэцIкIэ абы кърихьэлIахэм Iуащхьэмахуэ папщIэ Iэ зэраIэтам и фIыгъэкIэ 41-нэ увыпIэм щыта Iуащхьэмахуэ 39-нэм Iэпхъуащ. СыхьэтитIым къриубыдэу цIыху мин 30-м Iуащхьэмахуэ папщIэ Iэ яIэтащ.
Фигу къэдгъэкIыжынщи, «Урысей 10» зэпеуэм и етIуанэ Iыхьэр фокIадэм и 29 хъуху екIуэкIынущи, ипэрей 30-м Iуащхьэмахуэ хиубыдэн папщIэ, иджыри минищэрэ Iэ тIэтын хуейщ.
Хэхыныгъэр проектым и Интернет сайтым зэрыщекIуэкIым къищынэмыщIауэ, телефонкIи смс ебгъэхь мэхъу.
Пщыгъуэш Iэсият.
